हिंद महासागर में चीनी पोतों पर हमारी नजर: सुनील लांबा
सुनील लांबा ने कहा कि हिंद महासागर क्षेत्र में चीनी पनडुब्बियों और युद्धपोतों के मूवमेंट की जानकारी। इस मूवमेंट पर हमारी पैनी नज़र है।
भारतीय नौसेना ने शुक्रवार को कहा कि उसे हिंद महासागर क्षेत्र में चीनी पनडुब्बियों और युद्धपोतों के मूवमेंट की जानकारी है। साथ ही नेवी ने कहा कि इस मूवमेंट पर उसकी बारीक नजर है।
'नेवी डे' पर नेवी चीफ सुनील लांबा ने एक प्रेस कॉन्फ्रेंस को संबोधित किया। नेवी चीफ ने कहा कि हिंद महासागर क्षेत्र में चीनी परमाणु पनडुब्बियां की तैनाती की गई थीं और ये कराची में रुकी थीं। उन्होंने कहा कि भारतीय नौसेना इस गतिविधि पर बारीकी से नजर बनाए हुए है।
सुनील लांबा ने कहा, 'हमने उनपर नजर रखने के लिए एयरक्राफ्ट और शिप की मदद से निगरानी अभियान लॉन्च किया है। उन्होंने 2012 से ही इस इलाके में पनडुब्बियों की तैनाती शुरू की है।' नेवी चीफ ने पाकिस्तान के उस दावे को भी खारिज कर दिया। जिसमें उसके इलाके में भारतीय पनडुब्बी के जाने की बात कही गई थी।
नेवी चीफ ने कहा कि जिस इलाके में भारतीय पनडुब्बी के होने का दावा किया जा रहा था वहां ऐसा कुछ नहीं था। साथ ही उन्होंने कहा कि हम केवल वहीं पनडुब्बियों की तैनाती करते हैं जहां इसकी जरूरत होती है और हम ऐसा करते रहेंगे।
पाकिस्तानी नेवी ने पिछले महीने दावा किया था कि एक भारतीय पनडुब्बी उसके इलाके में देखी गई है। सुनील लांबा ने कहा कि भारतीय नौसेना के पास किसी भी तरह की कार्रवाई करने की पूरी क्षमता है और यह अधिकार क्षेत्र में भी आता है।
चीन से बांग्लादेश नेवी को मिली पहली पनडुब्बी पर भी नेवी चीफ ने टिप्पणी की। नेवी चीफ लांबा ने कहा कि देश के पड़ोस में जो कुछ हो रहा है उसे लेकर हमारे पास योजना तैयार है।